Fil-ġimgħat li ġejjin park għall-annimali eżotiċi fl-Imtaħleb, fil-limiti tar-Rabat mistenni jkun stabbilit bħala post ta’ riċerka dwar l-annimali. Sid il-park Christopher Borg qal lil tvm.com.mt li fl-aħħar ħames snin, ħass li hawn nuqqas t’għarfien dwar l-annimali eżotiċi minbarra l-għatx tal-pubbliku biex ikun jaf aktar dwarhom. Żorna l-park li għadu kif inghata l-liċenzji mill-Awtorità tal-Ambjent u l-Ippjanar, il-Mepa u malli tirfes fih tħossok qisek fl-arka ta’ Noe, b’varjeta kbira ta’ annimali miġjuba minn diversi pajjiżi. L-ewwel li rajna kienu t-tigri u bqajna b’ħalqna miftuħ malli rajna lit-tigra Lentika tbus lil Christoper fuq xofftejh bħal meta xi ħadd għandu qattus li jifraħ b’sidu malli jarah. Għedna forsi għax ir-relazzjoni ta’ Christopher ma’ din it-tigra tmur lura għall-2009 meta kienet ħarget l-aħbar li ferħa ta’ tigra kienet qed titrabba fil-Mosta. Għalkemm bħala bengal tiger Lentika tgawdi l-protezzjoni internazzjonali minħabba li hija speċi mhedda, inġiebet Malta bil-permessi kollha meħtieġa għaliex din ma inqabditx mis-selvaġġ. Sakemm kienet għadha ferħa Lentika trabbiet ma’ Christopher u martu Oksana fil-Mosta, iżda wara inġiebet hawn f’dan il-park ma annimali oħra uniċi għal Malta. Hija mart Christopher, Oksana li tieħu ħsieb titma lill-annimali kollha li jrabbu fil-park bil-ġurnata tagħha tibda minn kmieni filgħodu biex tipreparalhom l-ikel u kif tlesti, tiprepara lit-tifla għall-iskola. Oksana li hija ta’ nazzjonalita Ukrena, ilha Malta 11-il sena. Minbarra tigri, fil-park hemm ukoll iljuni, puma, lynx, diversi razez ta’ xadini, lemurs, otters, ċriev u għadd ta’ għasafar…. insomma l-arka ta’ Noè żgħira fl-Imtaħleb.